title: 2014/4/ΕΕ: Απόφαση της Ευρωπαϊκής Κεντρικής Τράπεζας, της 22ας Οκτωβρίου 2013 , σχετικά με μεταβατικές διατάξεις για την εφαρμογή ελάχιστων αποθεματικών από την Ευρωπαϊκή Κεντρική Τράπεζα μετά την εισαγωγή του ευρώ στη Λετονία (ΕΚΤ/2013/41)

text:
               8.1.2014

               EL

               Επίσημη Εφημερίδα της Ευρωπαϊκής Ένωσης

               L 3/9

      ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ

   της 22ας Οκτωβρίου 2013
   σχετικά με μεταβατικές διατάξεις για την εφαρμογή ελάχιστων αποθεματικών από την Ευρωπαϊκή Κεντρική Τράπεζα μετά την εισαγωγή του ευρώ στη Λετονία
   (ΕΚΤ/2013/41)
   (2014/4/ΕΕ)
   Η ΕΚΤΕΛΕΣΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 19.1 και το άρθρο 46.2 πρώτη περίπτωση,
   Έχοντας υπόψη τον κανονισμό (ΕΚ) αριθ. 2531/98 του Συμβουλίου, της 23ης Νοεμβρίου 1998, σχετικά με την εφαρμογή ελάχιστων αποθεματικών από την Ευρωπαϊκή Κεντρική Τράπεζα (1),
   Έχοντας υπόψη τον κανονισμό (ΕΚ) αριθ. 1745/2003 της Ευρωπαϊκής Κεντρικής Τράπεζας, της 12ης Σεπτεμβρίου 2003, σχετικά με την εφαρμογή υποχρεωτικών ελάχιστων αποθεματικών (ΕΚΤ/2003/9) (2),
   Έχοντας υπόψη των κανονισμό (ΕΚ) αριθ. 2532/98 του Συμβουλίου, της 23ης Νοεμβρίου 1998, σχετικά με τις εξουσίες της Ευρωπαϊκής Κεντρικής Τράπεζας για επιβολή κυρώσεων (3),
   Έχοντας υπόψη τον κανονισμό (ΕΚ) αριθ. 2533/98 του Συμβουλίου, της 23ης Νοεμβρίου 1998, σχετικά με τη συλλογή στατιστικών πληροφοριών από την Ευρωπαϊκή Κεντρική Τράπεζα (4), και ιδίως το άρθρο 5 παράγραφος 1 και το άρθρο 6 παράγραφος 4,
   Έχοντας υπόψη τον κανονισμό (ΕΕ) αριθ. 1071/2013 της Ευρωπαϊκής Κεντρικής Τράπεζας, της 24ης Σεπτεμβρίου 2013, σχετικά με τη λογιστική κατάσταση των νομισματικών χρηματοπιστωτικών ιδρυμάτων (ΕΚΤ/2013/33) (5),
   Εκτιμώντας τα ακόλουθα:

               (1)

               Η υιοθέτηση του ευρώ από τη Λετονία την 1η Ιανουαρίου 2014 σημαίνει ότι από την ημερομηνία αυτή τα εγκατεστημένα στην επικράτειά της πιστωτικά ιδρύματα και υποκαταστήματα πιστωτικών ιδρυμάτων θα υπόκεινται στην υποχρέωση τήρησης ελάχιστων αποθεματικών.

               (2)

               Η ένταξη των εν λόγω ιδρυμάτων στο σύστημα υποχρεωτικών ελάχιστων αποθεματικών του Ευρωσυστήματος απαιτεί τη θέσπιση μεταβατικών διατάξεων προκειμένου να διασφαλιστεί η ομαλότητα της ένταξής τους, χωρίς αυτή να καθίσταται υπέρμετρα επαχθής για τα πιστωτικά ιδρύματα στα κράτη μέλη με νόμισμα το ευρώ, συμπεριλαμβανομένης της Λετονίας.

               (3)

               Από το άρθρο 5 του καταστατικού του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας συνάγεται ότι η ΕΚΤ, με τη βοήθεια των εθνικών κεντρικών τραπεζών, συλλέγει τις απαραίτητες στατιστικές πληροφορίες είτε από τις αρμόδιες εθνικές αρχές είτε απευθείας από οικονομικούς παράγοντες προκειμένου να διασφαλιστεί, μεταξύ άλλων, η έγκαιρη προετοιμασία στον τομέα της στατιστικής ενόψει της υιοθέτησης του ευρώ από ορισμένο κράτος μέλος,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Ορισμοί
   Για τους σκοπούς της παρούσας απόφασης, οι όροι «ίδρυμα», «υποχρέωση τήρησης ελάχιστων αποθεματικών», «περίοδος τήρησης» και «βάση των αποθεματικών» έχουν την ίδια έννοια με αυτή που τους αποδίδεται στον κανονισμό (ΕΚ) αριθ. 1745/2003 (ΕΚΤ/2003/9).
   Άρθρο 2
   Μεταβατικές διατάξεις για ιδρύματα εγκατεστημένα στη Λετονία
   1.   Κατά παρέκκλιση από το άρθρο 7 του κανονισμού (ΕΚ) αριθ. 1745/2003 (ΕΚΤ/2003/9), για τα ιδρύματα που είναι εγκατεστημένα στη Λετονία προβλέπεται μεταβατική περίοδος τήρησης εκτεινόμενη χρονικά από την 1η έως τη 14η Ιανουαρίου 2014.
   2.   Η βάση των αποθεματικών των εγκατεστημένων στη Λετονία ιδρυμάτων καθορίζεται για τη μεταβατική περίοδο τήρησης με βάση τα στοιχεία της λογιστικής κατάστασης της 31ης Οκτωβρίου 2013. Τα ιδρύματα που είναι εγκατεστημένα στη Λετονία γνωστοποιούν στη Latvijas Banka τη βάση των αποθεματικών τους σύμφωνα με το πλαίσιο παροχής στοιχείων νομισματικής και τραπεζικής στατιστικής της ΕΚΤ, το οποίο καθορίζεται στον κανονισμό (ΕΕ) αριθ. 1071/2013 (ΕΚΤ/2013/33). Η βάση των αποθεματικών για τη μεταβατική περίοδο τήρησης όσον αφορά τα ιδρύματα που είναι εγκατεστημένα στη Λετονία και απολαύουν της παρέκκλισης του άρθρου 9 παράγραφος 1 του κανονισμού (ΕΕ) αριθ. 1071/2013 (ΕΚΤ/2013/33) υπολογίζεται με βάση τη λογιστική κατάσταση της 30ής Σεπτεμβρίου 2013.
   3.   Για τη μεταβατική περίοδο τήρησης, ο υπολογισμός των ελάχιστων αποθεματικών των ιδρυμάτων που είναι εγκατεστημένα στη Λετονία πραγματοποιείται από το ίδιο το ίδρυμα ή από τη Latvijas Banka. Το μέρος που διενεργεί τον υπολογισμό κοινοποιεί τα υπολογισθέντα ελάχιστα αποθεματικά στο άλλο μέρος, παρέχοντάς του ικανό χρόνο για την επαλήθευσή τους και για την υποβολή αναθεωρήσεων. Αμφότερα τα μέρη επιβεβαιώνουν τα υπολογισθέντα ελάχιστα αποθεματικά και τις τυχόν αναθεωρήσεις τους το αργότερο τη 10η Δεκεμβρίου 2013. Εάν το μέρος προς το οποίο γίνεται η κοινοποίηση δεν επιβεβαιώσει το ύψος των ελάχιστων αποθεματικών έως τη 10η Δεκεμβρίου 2013, θεωρείται ότι έχει αποδεχτεί την εφαρμογή του εν λόγω ποσού για τη μεταβατική περίοδο τήρησης.
   4.   Οι διατάξεις του άρθρου 3 παράγραφοι 2 έως 4 εφαρμόζονται αναλογικά στα ιδρύματα που είναι εγκατεστημένα στη Λετονία, κατά τρόπο ώστε για τις αρχικές περιόδους τήρησης να δύνανται αυτά να αφαιρούν από τη βάση των αποθεματικών τους υποχρεώσεις έναντι ιδρυμάτων εγκατεστημένων στη Λετονία, έστω και αν κατά τον χρόνο του υπολογισμού των ελάχιστων αποθεματικών τα εν λόγω ιδρύματα δεν περιλαμβάνονται στον κατάλογο των ιδρυμάτων που υπόκεινται στην υποχρέωση τήρησης ελάχιστων αποθεματικών κατά τα προβλεπόμενα στο άρθρο 2 παράγραφος 3 του κανονισμού (ΕΚ) αριθ. 1745/2003 (ΕΚΤ/2003/9).
   Άρθρο 3
   Μεταβατικές διατάξεις για ιδρύματα εγκατεστημένα σε άλλα κράτη μέλη με νόμισμα το ευρώ
   1.   Η ύπαρξη μεταβατικής περιόδου για ιδρύματα εγκατεστημένα στη Λετονία δεν επηρεάζει την περίοδο τήρησης που ισχύει για ιδρύματα εγκατεστημένα σε άλλα κράτη μέλη με νόμισμα το ευρώ, σύμφωνα με το άρθρο 7 του κανονισμού (ΕΚ) αριθ. 1745/2003 (ΕΚΤ/2003/9).
   2.   Για τις περιόδους τήρησης που εκτείνονται χρονικά από την 11η Δεκεμβρίου 2013 έως τη 14η Ιανουαρίου 2014 και από τη 15η Ιανουαρίου έως την 11η Φεβρουαρίου 2014, ιδρύματα εγκατεστημένα σε άλλα κράτη μέλη με νόμισμα το ευρώ δύνανται, με απόφασή τους, να αφαιρούν από τη βάση των αποθεματικών τους υποχρεώσεις έναντι ιδρυμάτων εγκατεστημένων στη Λετονία, έστω και αν κατά τον χρόνο του υπολογισμού των ελάχιστων αποθεματικών τα εν λόγω ιδρύματα δεν περιλαμβάνονται στον κατάλογο των ιδρυμάτων που υπόκεινται στην υποχρέωση τήρησης ελάχιστων αποθεματικών κατά τα προβλεπόμενα στο άρθρο 2 παράγραφος 3 του κανονισμού (ΕΚ) αριθ. 1745/2003 (ΕΚΤ/2003/9).
   3.   Ιδρύματα εγκατεστημένα σε άλλα κράτη μέλη με νόμισμα το ευρώ τα οποία επιθυμούν να αφαιρέσουν από τη βάση των αποθεματικών τους υποχρεώσεις έναντι ιδρυμάτων εγκατεστημένων στη Λετονία υπολογίζουν τα ελάχιστα αποθεματικά τους για τις περιόδους τήρησης που εκτείνονται χρονικά από την 11η Δεκεμβρίου 2013 έως τη 14η Ιανουαρίου 2014 και από τη 15η Ιανουαρίου έως την 11η Φεβρουαρίου 2014 με βάση τα στοιχεία της λογιστικής κατάστασης της 31ης Οκτωβρίου και της 30ής Νοεμβρίου 2013, αντίστοιχα, και υποβάλλουν στατιστικές πληροφορίες σύμφωνα με τα οριζόμενα στο μέρος 1 του παραρτήματος III του κανονισμού (ΕΕ) αριθ. 1071/2013 (ΕΚΤ/2013/33), εμφανίζοντας τα ιδρύματα που είναι εγκατεστημένα στη Λετονία ως ιδρύματα που υπόκεινται ήδη στο σύστημα υποχρεωτικών ελάχιστων αποθεματικών της ΕΚΤ.
   Εν προκειμένω, δεν θίγεται η υποχρέωση των ιδρυμάτων να υποβάλλουν στατιστικές πληροφορίες για τις σχετικές περιόδους με βάση τον πίνακα 1 του παραρτήματος I του κανονισμού (ΕΕ) αριθ. 1071/2013 (ΕΚΤ/2013/33), εξακολουθώντας να εμφανίζουν τα ιδρύματα που είναι εγκατεστημένα στη Λετονία ως τράπεζες εγκατεστημένες στον «Υπόλοιπο κόσμο».
   Κατά την υποβολή των πινάκων τηρούνται οι προθεσμίες και οι διαδικασίες που καθορίζονται στον κανονισμό (ΕΕ) αριθ. 1071/2013 (ΕΚΤ/2013/33).
   4.   Για τις περιόδους τήρησης που αρχίζουν τον Δεκέμβριο του 2013 και τον Ιανουάριο και Φεβρουάριο του 2014, ιδρύματα εγκατεστημένα σε άλλα κράτη μέλη με νόμισμα το ευρώ τα οποία απολαύουν της παρέκκλισης του άρθρου 9 παράγραφος 1 του κανονισμού (ΕΕ) αριθ. 1071/2013 (ΕΚΤ/2013/33) και επιθυμούν να αφαιρέσουν από τη βάση των αποθεματικών τους υποχρεώσεις έναντι ιδρυμάτων εγκατεστημένων στη Λετονία υπολογίζουν τα ελάχιστα αποθεματικά τους με βάση τα στοιχεία της λογιστικής κατάστασης της 30ής Σεπτεμβρίου 2013 και υποβάλλουν στατιστικές πληροφορίες σύμφωνα με τα οριζόμενα στο μέρος 1 του παραρτήματος III του κανονισμού (ΕΕ) αριθ. 1071/2013 (ΕΚΤ/2013/33), εμφανίζοντας τα ιδρύματα που είναι εγκατεστημένα στη Λετονία ως ιδρύματα που υπόκεινται ήδη στο σύστημα υποχρεωτικών ελάχιστων αποθεματικών της ΕΚΤ.
   Εν προκειμένω, δεν θίγεται η υποχρέωση των ιδρυμάτων να υποβάλλουν στατιστικές πληροφορίες για τις σχετικές περιόδους με βάση τον πίνακα 1 του παραρτήματος I του κανονισμού (ΕΕ) αριθ. 1071/2013 (ΕΚΤ/2013/33), εξακολουθώντας να εμφανίζουν τα ιδρύματα που είναι εγκατεστημένα στη Λετονία ως τράπεζες εγκατεστημένες στον «Υπόλοιπο κόσμο».
   Κατά την υποβολή των στατιστικών πληροφοριών τηρούνται οι προθεσμίες και οι διαδικασίες που καθορίζονται στον κανονισμό (ΕΕ) αριθ. 1071/2013 (ΕΚΤ/2013/33).
   Άρθρο 4
   Έναρξη ισχύος και εφαρμογή
   1.   Η παρούσα απόφαση απευθύνεται στη Latvijas Banka, σε ιδρύματα εγκατεστημένα στη Λετονία και σε ιδρύματα εγκατεστημένα σε άλλα κράτη μέλη με νόμισμα το ευρώ.
   2.   Η παρούσα απόφαση αρχίζει να ισχύει την 1η Νοεμβρίου 2013.
   3.   Εφόσον στην παρούσα απόφαση δεν περιλαμβάνονται ειδικότερες διατάξεις, εφαρμόζονται οι διατάξεις των κανονισμών (ΕΚ) αριθ. 1745/2003 (ΕΚΤ/2003/9) και (ΕΕ) αριθ. 1071/2013 (ΕΚΤ/2013/33).

      Φρανκφούρτη, 22 Οκτωβρίου 2013.

            Ο Πρόεδρος της ΕΚΤ

         Mario DRAGHI

      (1)  ΕΕ L 318 της 27.11.1998, σ. 1.

      (2)  ΕΕ L 250 της 2.10.2003, σ. 10.

      (3)  ΕΕ L 318 της 27.11.1998, σ. 4.

      (4)  ΕΕ L 318 της 27.11.1998, σ. 8.

      (5)  ΕΕ L 297 της 7.11.2013, σ. 1.


title: Απόφαση (ΕΕ) 2016/1551 του Ευρωπαϊκού Κοινοβουλίου, της 28ης Απριλίου 2016, σχετικά με το κλείσιμο των λογαριασμών της Ευρωπαϊκής Αρχής Κινητών Αξιών και Αγορών για το οικονομικό έτος 2014

text:
               14.9.2016

               EL

               Επίσημη Εφημερίδα της Ευρωπαϊκής Ένωσης

               L 246/322

         ΑΠΌΦΑΣΗ (ΕΕ) 2016/1551 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 28ης Απριλίου 2016
   σχετικά με το κλείσιμο των λογαριασμών της Ευρωπαϊκής Αρχής Κινητών Αξιών και Αγορών για το οικονομικό έτος 2014
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τους τελικούς ετήσιους λογαριασμούς της Ευρωπαϊκής Αρχής Κινητών Αξιών και Αγορών για το οικονομικό έτος 2014,

               —

               έχοντας υπόψη την έκθεση του Ελεγκτικού Συνεδρίου σχετικά με τους ετήσιους λογαριασμούς της Ευρωπαϊκής Αρχής Κινητών Αξιών και Αγορών για το οικονομικό έτος 2014, που συνοδεύεται από την απάντηση της Αρχής (1),

               —

               έχοντας υπόψη τη δήλωση αξιοπιστίας (2) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τη σύσταση του Συμβουλίου, της 12ης Φεβρουαρίου 2016, σχετικά με τη χορήγηση απαλλαγής στην Αρχή όσον αφορά την εκτέλεση του προϋπολογισμού για το οικονομικό έτος 2014 (05584/2016 — C8-0088/2016),

               —

               έχοντας υπόψη το άρθρο 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (3), και ιδίως το άρθρο 208,

               —

               έχοντας υπόψη τον κανονισμό (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ της Επιτροπής (4), και ιδίως το άρθρο 64,

               —

               έχοντας υπόψη τον κανονισμό (ΕΚ, Ευρατόμ) αριθ. 2343/2002 της Επιτροπής, της 19ης Νοεμβρίου 2002, για τη θέσπιση δημοσιονομικού κανονισμού πλαισίου για τους κοινοτικούς οργανισμούς του άρθρου 185 του κανονισμού (ΕΚ, Ευρατόμ) αριθ. 1605/2002 του Συμβουλίου, ο οποίος θεσπίζει τον δημοσιονομικό κανονισμό που εφαρμόζεται στον γενικό προϋπολογισμό των Ευρωπαϊκών Κοινοτήτων (5),

               —

               έχοντας υπόψη τον κατ’ εξουσιοδότηση κανονισμό (ΕΕ) αριθ. 1271/2013 της Επιτροπής, της 30ής Σεπτεμβρίου 2013, για τη θέσπιση του δημοσιονομικού κανονισμού-πλαισίου για τους οργανισμούς που αναφέρονται στο άρθρο 208 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (6), και ιδίως το άρθρο 108,

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού και τη γνωμοδότηση της Επιτροπής Οικονομικής και Νομισματικής Πολιτικής (A8-0096/2016),

               1.

               διαπιστώνει ότι οι τελικοί ετήσιοι λογαριασμοί της Ευρωπαϊκής Αρχής Κινητών Αξιών και Αγορών αντιστοιχούν στους λογαριασμούς που επισυνάπτονται στην έκθεση του Ελεγκτικού Συνεδρίου·

               2.

               εγκρίνει το κλείσιμο των λογαριασμών της Ευρωπαϊκής Αρχής Κινητών αξιών και Αγορών για το οικονομικό έτος 2014·

               3.

               αναθέτει στον πρόεδρό του να διαβιβάσει την παρούσα απόφαση στην εκτελεστική διευθύντρια της Ευρωπαϊκής Αρχής Κινητών Αξιών και Αγορών, στο Συμβούλιο, στην Επιτροπή και στο Ελεγκτικό Συνέδριο, και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ C 409 της 9.12.2015, σ. 255.

      (2)  Βλέπε υποσημείωση 1.

      (3)  ΕΕ L 298 της 26.10.2012, σ. 1.

      (4)  ΕΕ L 331 της 15.12.2010, σ. 84.

      (5)  ΕΕ L 357 της 31.12.2002, σ. 72.

      (6)  ΕΕ L 328 της 7.12.2013, σ. 42.


title: 2013/279/ΚΕΠΠΑ: Απόφαση EUPOL AFGHANISTAN/1/2013 της Επιτροπής Πολιτικής και Ασφάλειας, της 4ης Ιουνίου 2013 , για την παράταση της θητείας του αρχηγού της αστυνομικής αποστολής της Ευρωπαϊκής Ένωσης στο Αφγανιστάν (EUPOL AFGHANISTAN)

text:
               12.6.2013

               EL

               Επίσημη Εφημερίδα της Ευρωπαϊκής Ένωσης

               L 160/14

      ΑΠΌΦΑΣΗ EUPOL AFGHANISTAN/1/2013 ΤΗΣ ΕΠΙΤΡΟΠΉΣ ΠΟΛΙΤΙΚΉΣ ΚΑΙ ΑΣΦΆΛΕΙΑΣ

   της 4ης Ιουνίου 2013
   για την παράταση της θητείας του αρχηγού της αστυνομικής αποστολής της Ευρωπαϊκής Ένωσης στο Αφγανιστάν (EUPOL AFGHANISTAN)
   (2013/279/ΚΕΠΠΑ)
   H ΕΠΙΤΡΟΠΗ ΠΟΛΙΤΙΚΗΣ ΚΑΙ ΑΣΦΑΛΕΙΑΣ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 38 τρίτο εδάφιο,
   Έχοντας υπόψη την απόφαση 2010/279/ΚΕΠΠΑ του Συμβουλίου, της 18ης Μαΐου 2010, σχετικά με την αστυνομική αποστολή της Ευρωπαϊκής Ένωσης στο Αφγανιστάν (EUPOL AFGHANISTAN) (1), και ιδίως το άρθρο 10 παράγραφος 1,
   Εκτιμώντας τα ακόλουθα:

               (1)

               Δυνάμει της απόφασης 2010/279/ΚΕΠΠΑ, η Επιτροπή Πολιτικής και Ασφάλειας εξουσιοδοτείται, σύμφωνα με το άρθρο 38 τρίτο εδάφιο της Συνθήκης, να λαμβάνει τις προσήκουσες αποφάσεις για την άσκηση του πολιτικού ελέγχου και της στρατηγικής διεύθυνσης της αστυνομικής αποστολής της Ευρωπαϊκής Ένωσης στο Αφγανιστάν (EUPOL AFGHANISTAN), συμπεριλαμβανομένης της απόφασης διορισμού του αρχηγού της αποστολής.

               (2)

               Στις 27 Μαΐου 2013, το Συμβούλιο εξέδωσε την απόφαση 2013/240/ΚΕΠΠΑ (2) για την παράταση της διάρκειας της EUPOL AFGHANISTAN έως την 31η Δεκεμβρίου 2014.

               (3)

               Στις 10 Ιουλίου 2012, η Επιτροπή Πολιτικής και Ασφάλειας εξέδωσε την απόφαση EUPOL AFGHANISTAN/1/2012 (3), με την οποία διόρισε τον κ. Karl Åke ROGHE αρχηγό της αποστολής EUPOL AFGHANISTAN με θητεία από την 1η Αυγούστου 2012 έως την 31η Μαΐου 2013.

               (4)

               Στις 29 Μαΐου 2013, η Ύπατη Εκπρόσωπος της Ένωσης για θέματα εξωτερικής πολιτικής και πολιτικής ασφαλείας πρότεινε την παράταση της θητείας του κ. Karl Åke ROGHE ως αρχηγού της αποστολής EUPOL AFGHANISTAN για το διάστημα από την 1η Ιουνίου 2013 έως την 31η Δεκεμβρίου 2014,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η θητεία του κ. Karl Åke ROGHE ως αρχηγού της αστυνομικής αποστολής της Ευρωπαϊκής Ένωσης στο Αφγανιστάν (EUPOL AFGHANISTAN) παρατείνεται έως την 31η Δεκεμβρίου 2014.
   Άρθρο 2
   Η παρούσα απόφαση αρχίζει να ισχύει την 1η Ιουνίου 2013.

      Βρυξέλλες, 4 Ιουνίου 2013.

            Για την Επιτροπή Πολιτικής και Ασφάλειας

            Ο Πρόεδρος

         O. SKOOG

      (1)  ΕΕ L 123 της 19.5.2010, σ. 4.

      (2)  ΕΕ L 141 της 28.5.2013, σ. 44.

      (3)  ΕΕ L 208 της 3.8.2012, σ. 17.


title: 2007/549/ΕΚ: Απόφαση του Συμβουλίου, της 16ης Ιουλίου 2007 , για την τροποποίηση της εσωτερικής συμφωνίας της 17ης Ιουλίου 2006 μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, σχετικά με τη χρηματοδότηση της κοινοτικής ενίσχυσης από το πολυετές δημοσιονομικό πλαίσιο για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ καθώς και με τη χορήγηση χρηματοδοτικής ενίσχυσης στις υπερπόντιες χώρες και εδάφη, για τις οποίες ισχύουν οι διατάξεις του τέταρτου μέρους της συνθήκης ΕΚ

text:
               3.8.2007

               EL

               Επίσημη Εφημερίδα της Ευρωπαϊκής Ένωσης

               L 202/35

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 16ης Ιουλίου 2007
   για την τροποποίηση της εσωτερικής συμφωνίας της 17ης Ιουλίου 2006 μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, σχετικά με τη χρηματοδότηση της κοινοτικής ενίσχυσης από το πολυετές δημοσιονομικό πλαίσιο για την περίοδο 2008-2013 βάσει της συμφωνίας εταιρικής σχέσης ΑΚΕ-ΕΚ καθώς και με τη χορήγηση χρηματοδοτικής ενίσχυσης στις υπερπόντιες χώρες και εδάφη, για τις οποίες ισχύουν οι διατάξεις του τέταρτου μέρους της συνθήκης ΕΚ
   (2007/549/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τη συμφωνία εταιρικής σχέσης μεταξύ των μελών της ομάδας των κρατών της Αφρικής, της Καραϊβικής και του Ειρηνικού, αφενός, και της Ευρωπαϊκής Κοινότητας και των κρατών μελών της, αφετέρου, η οποία υπεγράφη στο Κοτονού, στις 23 Ιουνίου 2000 (1), όπως αναθεωρήθηκε στο Λουξεμβούργο, στις 25 Ιουνίου 2005 (2),
   την εσωτερική συμφωνία μεταξύ των αντιπροσώπων των κυβερνήσεων των κρατών μελών, που συνήλθαν στο πλαίσιο του Συμβουλίου, για τη χρηματοδότηση της κοινοτικής βοήθειας από το πολυετές δημοσιονομικό πλαίσιο για την περίοδο 2008 έως 2013 σύμφωνα με τη συμφωνία εταιρικής σχέσης ΑΚΕ-ΕΚ καθώς και με τη χορήγηση της χρηματοδοτικής ενίσχυσης στις υπερπόντιες χώρες και εδάφη, για τις οποίες ισχύουν οι διατάξεις του τέταρτου μέρους της συνθήκης ΕΚ (εφεξής «εσωτερική συμφωνία») (3), και ιδίως το άρθρο 1 παράγραφος 7 και το άρθρο 8 παράγραφος 4,
   την πράξη προσχώρησης του 2005 (4), και ιδίως το άρθρο 6 παράγραφος 11,
   την πρόταση της Επιτροπής,
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 11 της πράξης προσχώρησης του 2005, η Βουλγαρία και η Ρουμανία προσεχώρησαν αυτομάτως στην εσωτερική συμφωνία από την ημερομηνία της προσχώρησης.

               (2)

               Σύμφωνα με το άρθρο 1 παράγραφος 7 της εσωτερικής συμφωνίας, η κατανομή των συνεισφορών που αναφέρονται στην παράγραφο 2 στοιχείο α) του εν λόγω άρθρου, οι οποίες προς το παρόν είναι απλώς εκτιμώμενα ποσά για τη Βουλγαρία και τη Ρουμανία, πρόκειται να τροποποιηθούν με απόφαση του Συμβουλίου σε περίπτωση προσχώρησης νέου κράτους στην ΕΕ.

               (3)

               Σύμφωνα με το άρθρο 8 παράγραφος 4 της εσωτερικής συμφωνίας, η στάθμιση που προβλέπεται στην παράγραφο 2 του εν λόγω άρθρου, η οποία προς το παρόν είναι απλώς εκτιμώμενες ψήφοι για τη Βουλγαρία και τη Ρουμανία, πρόκειται να προσαρμοσθούν με απόφαση του Συμβουλίου σε περίπτωση προσχώρησης νέου κράτους στην ΕΕ.

               (4)

               Η συνεισφορά και η στάθμιση θα πρέπει να επιβεβαιωθούν,

         ΑΠΟΦΑΣΙΖΕΙ:
   Άρθρο 1
   Επιβεβαιώνονται η κλίμακα συνεισφοράς και η συνεισφορά της Βουλγαρίας και της Ρουμανίας στο δέκατο Ευρωπαϊκό Ταμείο Ανάπτυξης, όπως καθορίζονται στο άρθρο 1 παράγραφος 2 στοιχείο α) της εσωτερικής συμφωνίας καθώς και οι ψήφοι τους στην Επιτροπή του Ευρωπαϊκού Ταμείου Ανάπτυξης, όπως καθορίζονται στο άρθρο 8 παράγραφος 2 της εσωτερικής συμφωνίας.
   Άρθρο 2
   Η εσωτερική συμφωνία τροποποιείται ως εξής:

               1)

               Στον πίνακα του άρθρου 1 παράγραφος 2, οι παρενθέσεις και ο αστερίσκος στις λέξεις «Βουλγαρία» και «Ρουμανία» καθώς και η υποσημείωση «(*) Εκτιμώμενο ποσό», διαγράφονται.

               2)

               Στον πίνακα του άρθρου 8 παράγραφος 2, διαγράφονται τα ακόλουθα:

                           α)

                           οι παρενθέσεις και ο αστερίσκος μετά τις λέξεις «Βουλγαρία» και «Ρουμανία» και οι αγκύλες στη δεύτερη στήλη, στις ίδιες σειρές·

                           β)

                           η υποσημείωση «(*) Εκτιμώμενοι ψήφοι»·

                           γ)

                           η σειρά «Σύνολο των 25 κρατών της ΕΕ», «999»·

                           δ)

                           οι παρενθέσεις και ο αστερίσκος καθώς και οι αγκύλες στη σειρά «Σύνολο των 27 κρατών της ΕΕ»«[1 004]».

               3)

               Στο άρθρο 8, η παράγραφος 3 αντικαθίσταται από το ακόλουθο κείμενο:
               «Η επιτροπή ΕΤΑ αποφασίζει με ειδική πλειοψηφία 724 ψήφων από τις 1 004, που αντιστοιχούν στην ευνοϊκή ψήφο τουλάχιστον 14 κρατών μελών. Η μειοψηφία αρνησικυρίας διαμορφώνεται με 281 ψήφους.»

         Άρθρο 3
   Η παρούσα απόφαση αρχίζει να ισχύει την επομένη της εκδόσεώς της.

      Βρυξέλλες, 16 Ιουλίου 2007.

            Για το Συμβούλιο

            Ο Πρόεδρος

         J. SILVA

      (1)  ΕΕ L 317 της 15.12.2000, σ. 3. Συμφωνία όπως τροποποιήθηκε τελευταία με την απόφαση αριθ. 1/2006 του Συμβουλίου των Υπουργών ΑΚΕ-ΕΚ (ΕΕ L 247 της 9.9.2006, σ. 22).

      (2)  Απόφαση του Συμβουλίου, της 21ης Ιουνίου 2005, για την υπογραφή, εξ ονόματος της Ευρωπαϊκής Κοινότητας, της συμφωνίας για την τροποποίηση της συμφωνίας εταιρικής σχέσης ΑΚΕ-ΕΚ (ΕΕ L 209 της 11.8.2005, σ. 26).

      (3)  ΕΕ L 247 της 9.9.2006, σ. 32.

      (4)  ΕΕ L 157 της 21.6.2005, σ. 203.


title: 2008/808/ΕΚ,ΕυͿατόμ: Απόφαση του Συμβουλίου, της 20ής Οκτωβρίου 2008 , για τον διορισμό μέλους από την Αυστρία στην Ευρωπαϊκή Οικονομική και Κοινωνική Επιτροπή

text:
               22.10.2008

               EL

               Επίσημη Εφημερίδα της Ευρωπαϊκής Ένωσης

               L 279/19

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 20ής Οκτωβρίου 2008
   για τον διορισμό μέλους από την Αυστρία στην Ευρωπαϊκή Οικονομική και Κοινωνική Επιτροπή
   (2008/808/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 259,
   τη συνθήκη για την ίδρυση της Ευρωπαϊκής Κοινότητας Ατομικής Ενεργείας, και ιδίως το άρθρο 167,
   την απόφαση 2006/524/ΕΚ, Ευρατόμ του Συμβουλίου (1),
   την πρόταση της αυστριακής κυβέρνησης,
   τη γνώμη της Επιτροπής,
   Εκτιμώντας ότι μετά την παραίτηση της κας Eva BELABED, έμεινε κενή μια θέση μέλους της Ευρωπαϊκής Οικονομικής και Κοινωνικής Επιτροπής,
   ΑΠΟΦΑΣΙΖΕΙ:
   Άρθρο 1
   Ο κ. Christoph LECHNER, Leitender Sekretär und Abteilungsleiter für Verfassungsrecht und Allgemeine und Internationale Sozialpolitik der Kammer für Arbeiter und Angestellte für Niederösterreich, διορίζεται μέλος της Ευρωπαϊκής Οικονομικής και Κοινωνικής Επιτροπής για το εναπομένον διάστημα της τρέχουσας εντολής, ήτοι έως τις 20 Σεπτεμβρίου 2010.
   Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.

      Λουξεμβούργο, 20 Οκτωβρίου 2008.

            Για το Συμβούλιο

            Ο Πρόεδρος

         J.-L. BORLOO

      (1)  ΕΕ L 207 της 28.7.2006, σ. 30.